**ΕΞΑΙΡΕΤΙΚΑ ΕΠΕΙΓΟΝ**

Πληροφορίες: Χριστίνα Σαμαρά

**Αθήνα: 07.04.2016**

 **Αρ. Πρωτ.: 579**

**Προς: κ. Ευκλείδη Τσακαλώτο, Υπουργό Οικονομικών**

**Θέμα: «Συμμετοχή της Ε.Σ.Α.μεΑ. στην ομάδα εργασίας για την τροποποίηση και τον εξορθολογισμό των νομοθετικών διατάξεων που αφορούν στη φορολόγηση οχημάτων και τα τέλη κυκλοφορίας»**

**Κοιν**:

- κ. Τρ. Αλεξιάδη, Αναπληρωτή Υπουργό Οικονομικών . - κ. Παν. Μαντούβαλο, Διευθυντή Γραφείου Αναπλ. Υπουργού Οικονομικών - Φορείς Μέλη Ε.Σ.Α.μεΑ.

***Κύριε Υπουργέ,***

Όπως γνωρίζετε, **η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** **αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας,** ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013 και διαπίστευση ως φορέας παροχής προγραμμάτων «Δια Βίου Μάθησης».

Στην Ε.Σ.Α.μεΑ. ανήκουν όλες οι Β/βάθμιες οργανώσεις των ατόμων με αναπηρία, με χρόνιες παθήσεις και των οικογενειών τους, καθώς επίσης και οι Πανελλήνιοι Σύλλογοι χρονίων παθήσεων.

**Πάγιο αίτημα της Ε.Σ.Α.μεΑ. είναι να συμμετέχει με εκπρόσωπό της σε όλες τις Επιτροπές και τα κέντρα λήψης αποφάσεων εκπροσωπώντας τα άτομα με αναπηρία, με χρόνιες παθήσεις και των οικογενειών τους στο διάλογο με την ελληνική Πολιτεία.**

Ενημερωθήκαμε από την ανακοίνωση του Υπουργείου Οικονομικών, για τη σύσταση ομάδας εργασίας που αφορά στην τροποποίηση και τον εξορθολογισμό των νομοθετικών διατάξεων που αφορούν στη φορολόγηση οχημάτων και τα τέλη κυκλοφορίας, η οποία θα έχει τη δυνατότητα να καλεί στις συνεδριάσεις της εμπειρογνώμονες και σχετικούς Φορείς για την υποβοήθηση του έργου της.

**Με το παρόν θα θέλαμε να ζητήσουμε τη συμμετοχή της Ε.Σ.Α.μεΑ. στην εν λόγω ομάδα εργασίας, προκειμένου να καταθέσουμε τις απόψεις μας επί των θεμάτων που επεξεργάζεται αυτή η ομάδα και αφορούν στο χώρο των ατόμων με αναπηρία, με χρόνιες παθήσεις και των οικογενειών τους.**

**Άλλωστε η Ε.Σ.Α.μεΑ. και στο παρελθόν συμμετείχε σε όλες τις επιτροπές που κατά καιρούς επεξεργάζονταν ανάλογα θέματα, συμβάλλοντας στη διαμόρφωση των τελικών αποφάσεων, με την πολυετή εξειδικευμένη τεχνογνωσία και εμπειρία που διαθέτει.**

Σε αυτό το σημείο αξίζει να αναφέρουμε ότι το αυτοκίνητο για τα άτομα με αναπηρία, με χρόνιες παθήσεις και τις οικογένειές τους δεν είναι είδος πολυτελείας, αλλά απαραίτητο μέσο για τη μετακίνησή τους, γιατί καλύπτει τις ανάγκες της αναπηρίας τους. Ειδικά για τα άτομα με βαριές κινητικές αναπηρίες, το αυτοκίνητο αποτελεί το μέσο που τους επιτρέπει τη μετακίνησή τους στην εργασία τους, στα θεραπευτικά κέντρα, στις δημόσιες υπηρεσίες και εν γένει στην κοινωνική τους ένταξη, δηλαδή είναι απαραίτητο εργαλείο για την εξυπηρέτηση των καθημερινών αναγκών των ατόμων με αναπηρία.

**Ως εκ τούτου κρίνουμε απαραίτητη τη συμμετοχή της Ε.Σ.Α.μεΑ. στην εν λόγω ομάδα εργασίας, θεωρώντας ότι μπορεί να συνεισφέρει, θέτοντας στη διάθεσή σας την πολύχρονη εξειδικευμένη τεχνογνωσία και εμπειρία που διαθέτει στα σημαντικά θέματα που επεξεργάζεται η ομάδα εργασίας, για την επιτυχία του έργου της.**

***Κύριε Υπουργέ,***

Πιστεύοντας ότι θα ανταποκριθείτε θετικά στο δίκαιο αίτημά μας, σας ευχαριστούμε εκ των προτέρων.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**